เรื่องร้องเรียน: เรียน ผู้ว่าราชการกรุงเทพมหานคร, ปลัดกรุงเทพมหานคร  ขอเรียนสอบถามถึงเหตุผลและความจำเป็นในการออกคำสั่งให้ข้าราชการกรุงเทพมหานคร ต้องเข้าเวรอัคคีช่วงเวลากลางคืนที่สำนักงานเขต โดยขอตั้งขอสังเกตดังนี้ 1. ปัจจุบันสำนักงานเขต กรุงเทพมหานครได้ดำเนินการจ้างพนักงานรักษาความปลอดภัยจากองค์การทหารผ่านศึกมาดูแลความปลอดภัยตลอด 24 ชั่วโมงอยู่แล้ว จึงเป็นหน้าที่หลักโดยตรงของพนักงานรักษาความปลอดภัยในการดูแลสถานที่  2. ข้าราชการที่เข้าเวรทั้งคืนแล้ว ตอนเช้าวันรุ่งขึ้นยังต้องมาทำงานประจำอีก ทำให้พักผ่อนไม่เพียงพอ เป็นการสร้างภาระโดยไม่จำเป็น 3. หากข้าราชการคนใดไม่สามารถอยู่เวรได้ ต้องทำการเปลี่ยนเวร หรือจ้างคนอื่นมาอยู่ ทำให้ต้องเสียเงินครั้งละประมาณ 500 บาท ซึ่งถือว่ามากสำหรับข้าราชการและเศรษฐกิจในปัจจุบัน 4. ผู้ว่าราชการกรุงเทพมหานคร มีนโยบาย ข้อที่ P070 คืนครูให้นักเรียน แล้ว น่าจะมีนโยบายคืนข้าราชการให้กับประชาชนบ้าง ด้วยการลดภาระที่ไม่จำเป็นเสีย 5. ปัจจุบันมึเทคโนโลยีที่ทันสมัย เช่นกล้องวงจรปิด ควรนำเทคโนโลยีมาใช้ในการทำงาน ด้วยข้อสังเกตดังกล่าวข้างต้น จึงขอเรียนสอบถามถึงเหตุผลและความจำเป็นในการออกคำสั่งให้ข้าราชการเข้าเวรเฝ้าสำนักงานเขต โดยเฉพาะข้าราชการเพศชายที่ต้องเฝ้าเวลากลางคืน และขอทราบถึงแนวทางหรือความเป็นไปได้ในการยกเลิกให้ข้าราชการเข้าเวรเฝ้าสำนักงานเขต
การดำเนินการของเจ้าหน้าที่: สำนักงานการเจ้าหน้าที่ สำนักปลัดกรุงเทพมหานคร ขอชี้แจงว่าการจัดทำคำสั่งให้ข้าราชการและลูกจ้างประจำอยู่เวรรักษาความปลอดภัย เพื่อรักษาไว้ซึ่งความปลอดภัยจากการโจรกรรม อัคคีภัยต่าง ๆ อันอาจจะบังเกิดแก่สถานที่ราชการ ตามระเบียบกรุงเทพมหานครว่าด้วยการรักษาความปลอดภัยเกี่ยวกับสถานที่ราชการของกรุงเทพมหานคร พ.ศ. 2528  ซึ่ง ข้อ 5.3 กำหนดให้หัวหน้าหน่วยงานมีหน้าที่จัดให้มีเจ้าหน้าที่รักษาความปลอดภัยสถานที่ราชการ ประกอบกับเจ้าหน้าที่เวรรักษาความปลอดภัยประจำวันไม่ได้มีหน้าที่รักษาความปลอดภัยสถานที่ราชการเท่านั้น แต่ยังมีหน้าที่อื่นตามระเบียบฯ และท้ายคำสั่งให้ข้าราชการและลูกจ้างประจำอยู่เวรฯ เช่น  	- ควบคุมดูแลการปฏิบัติหน้าที่ของยามรักษาการณ์ และมีอำนาจสั่งให้ปฏิบัติการอย่างหนึ่งอย่างใดหรือปฏิบัติการ ณ ที่ใด นอกเหนือจากที่ยามรักษาการณ์ปฏิบัติการอยู่ตามปกติ 	- รับฝากลูกกุญแจห้องทำงานของทุกหน่วยงาน 	- ปฏิบัติราชการด่วน หรือพิเศษ ตามคำสั่งของหัวหน้าส่วนราชการหรือผู้บังคับบัญชา  และราชการพิเศษที่เกิดขึ้นเฉพาะหน้า 	- เป็นเจ้าหน้าที่ดำเนินการรับเรื่องราวร้องทุกข์ และให้ติดต่อประสานงานกับหน่วยงานที่เกี่ยวข้องโดยตรง เป็นต้น ซึ่ง รปภ. ไม่สามารถดำเนินการได้ ดังนั้น จึงมีความจำเป็นต้องให้ข้าราชการและลูกจ้างประจำปฏิบัติหน้าที่เวรรักษาความปลอดภัยสถานที่  	ทั้งนี้ การพิจารณาทบทวนระเบียบกรุงเทพมหานครว่าด้วยการรักษาความปลอดภัยเกี่ยวกับสถานที่ราชการของกรุงเทพมหานคร พ.ศ. 2528 อยู่ระหว่างดำเนินการ
ความเห็นของผู้แจ้ง: ท่านยังไม่ได้ตอบคำถามใดๆทั้งสิ้นแต่จะทำการปิดเรื่อง และการใช้ระบบ traffy fondue เพื่อให้เจ้าหน้าที่ตอบคำถามหรือแก้ไขปัญหาเรื่องร้องเรียนโดยสามารถตอบได้ในระบบเลย จึงไม่มีความจำเป็นต้องผู้แจ้งโทรไปสอบถามแต่อย่างใด ทั้งนี้การใช้ระบบดังกล่าวเป็นนโยบายของผู้ว่าราชการกรุงเทพมหานคร ผู้ปฏิบัติงานควรทำงานสนองนโยบายผู้ว่าฯ
พื้นที่: แขวงเสาชิงช้า เขตพระนคร กรุงเทพมหานคร